b'\n_START_ARTICLE_\nKarl Erjavec\n_START_SECTION_\n\xc5\xbdivljenjepis\n_START_PARAGRAPH_\nRodil se je 21. junija 1960 v Aiseauju v Belgiji. Ime Viktor je dobil po belgijski tradiciji, da najstarej\xc5\xa1i sin podeduje o\xc4\x8detovo ime. O\xc4\x8de je bil po poklicu tesar in ve\xc4\x8dkratni dr\xc5\xbeavni prvak v kajaku; v Belgijo se je preselil zaradi slabih ekonomskih razmer in tam delal kot rudar. Iz Belgije se je Karl vrnil z 12 leti. Maturiral je na gimnaziji v Kranju. Kljub \xc5\xbeelji po \xc5\xa1tudiju slikarstva se je vpisal na Pravno fakulteto Univerze v Ljubljani in diplomiral leta 1985. Do leta 1990 je bil zaposlen v gospodarstvu, leta 1990 pa je postal \xc4\x8dlan Izvr\xc5\xa1nega sveta Skup\xc5\xa1\xc4\x8dine ob\xc4\x8dine Kranj in bil imenovan za sekretarja za ob\xc4\x8do upravo in druge pravne zadeve. \xc4\x8clan prve stranke je postal leta 1993, ko se je v\xc4\x8dlanil v SKD. Med letoma 1995 in 2000 se je v Uradu varuha \xc4\x8dlovekovih pravic RS ukvarjal z zadevami, povezanimi z varovanjem temeljnih \xc4\x8dlovekovih pravic. Bil je vodja kabineta pri varuhu \xc4\x8dlovekovih pravic in direktor strokovne slu\xc5\xbebe. Od leta 2001 do leta 2004 je bil dr\xc5\xbeavni sekretar za pravosodno upravo na Ministrstvu za pravosodje RS. Po razpadu stranke SLS+SKD je ostal \xc4\x8dlan SLS-a, vendar je zaradi neuresni\xc4\x8denih ambicij stranko zapustil in se maja 2004 pridru\xc5\xbeil LDS. _NEWLINE_LDS je zapustil zelo hitro in se tik pred volitvami leta 2004 na povabilo Antona Rousa vklju\xc4\x8dil v Desus. 20. maja 2005 je postal predsednik stranke DeSUS. V \xc4\x8dasu vlade Janeza Jan\xc5\xa1e, kjer je zasedel mesto ministra za obrambo, je ve\xc4\x8dkrat zagrozil z odhodom iz koalicije, vendar do uresni\xc4\x8ditve odhoda ni pri\xc5\xa1lo. Pod njegovim vodstvom ministrstva je bila sklenjena pogodba o najve\xc4\x8djem nakupu oro\xc5\xbeja v slovenski zgodovini, ki je kasneje postala afera. Ne glede na to je postal prvi obrambni minister v Sloveniji, ki je na funkciji ostal celoten mandat. _NEWLINE_Bil je minister za okolje Republike Slovenije v Pahorjevi vladi; 26. januarja 2010 je odstopil s polo\xc5\xbeaja.   _NEWLINE_Razgla\xc5\xa1en je bil za Politi\xc4\x8dni obraz leta 2010._NEWLINE_Na dr\xc5\xbeavnozborskih volitvah leta 2011 je kandidiral na listi svoje stranke in dobil poslanski mandat. Od 10. februarja 2012 zaseda  mesto ministra za zunanje zadeve Republike Slovenije._NEWLINE_Je avtor \xc5\xa1tevilnih \xc4\x8dlankov o varstvu temeljnih \xc4\x8dlovekovih pravic in o delovanju pravosodnega sistema. Pogosto pa je tudi predaval na razli\xc4\x8dnih strokovnih seminarjih in posvetih. Govori francosko in angle\xc5\xa1ko. Je poro\xc4\x8den in ima dve h\xc4\x8derki.'